Rådets forordning (EF) nr. 1512/2001

af 23. juli 2001

om ændring af forordning (EF) nr. 1254/1999 om den fælles markedsordning for oksekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Oksekødsmarkedet er i dyb krise på grund af forbrugernes manglende tillid til oksekød som følge af, at der er opstået nye tilfælde af bovin spongiform encephalopati (BSE), og på grund af det deraf følgende fald i forbruget af oksekød. Situationen er kendetegnet ved en kraftig nedgang i efterspørgslen, forbruget og eksporten og en stor stigning i antallet af dyr, der holdes på bedrifterne. Situationen har medført en alvorlig forværring af markedet, som er vanskelig at få styr på. Der bør derfor træffes en række foranstaltninger, der skal regulere markedet ved at reducere den fremtidige produktionsmængde.

(2) Den særlige præmie for handyr, der er fastsat i artikel 4 i Rådets forordning (EF) nr. 1254/1999(4), er et af de vigtigste støtteinstrumenter for oksekødsproduktionen. Præmien er for tiden begrænset af et regionalt loft. Hvis det antal dyr, for hvilke den særlige præmie kan ydes, gøres mindre, vil tilskyndelsen til at producere blive begrænset. Det regionale loft bør derfor på grundlag af de i de foregående år foretagne betalinger sænkes i en begrænset periode. For at tilskynde producenterne til at omstille produktionen fra kødkvæg til opfedning til stude, der holdes længere på græs, bør det desuden være muligt at foretage en anden udbetaling af præmien for stude, for hvilke der er foretaget en første udbetaling som tyre.

(3) Den mulighed, medlemsstaterne har for at ændre eller undlade at anvende det loft på 90 dyr pr. bedrift og aldersgruppe, som udløser ydelse af den særlige præmie, kan medføre en stigning i antallet af præmieberettigede dyr i store produktionsenheder. For at sikre, at loftet overholdes nøje, bør det overvejes at knytte muligheden for at ændre eller undlade at anvende det sammen med hensyn til miljøet og beskæftigelsen som led i en politik for udvikling af landdistrikterne.

(4) Da oksekødsproduktionen først og fremmest bestemmes af antallet af køer, er det muligt at reducere den fremtidige kødproduktion ved at reducere antallet af ammekøer. For at opnå en sådan reduktion bør den begrænsende virkning på produktionen, der fremkommer ved at medregne antallet af kvier i antallet af dyr, der er berettiget til ammekopræmie, jf. artikel 6 i forordning (EF) nr. 1254/1999, forstærkes ved at fastsætte en minimumsandel af kvier i en begrænset periode og ved at øge maksimumsandelen af disse dyr. I betragtning af besætningernes reducerede størrelse som følge af mund- og klovesygen vil dette krav ikke skulle gælde i Det Forenede Kongerige i 2002 og kun i begrænset omfang i 2003. Det indebærer tilsvarende ændringer af det separate nationale loft for kvier, der er omhandlet i artikel 10 i forordning (EF) nr. 1254/1999. For at gøre det nemmere at administrere foranstaltningen vil producenter, der kun ansøger om et begrænset antal præmier, blive fritaget for denne betingelse. For at opnå en reduktion af produktionen bør muligheden for at omfordele de præmierettigheder, der tilbageføres til den nationale reserve, suspenderes i en begrænset periode. For at tage hensyn til det reducerede antal disponible ammekøer som følge af mund- og klovesygen fritages Det Forenede Kongerige for denne foranstaltning i 2002.

(5) Det antal dyr, der kan modtage den særlige præmie og ammekopræmien, begrænses for tiden af anvendelsen af en belægningsgrad på to storkreaturer (SK) pr. ha, jf. artikel 12 i forordning (EF) nr. 1254/1999. For at begrænse antallet af dyr på intensive bedrifter, der kan modtage disse præmier, og derved fremme den ekstensive produktion bør belægningsgraden nedsættes gradvis til 1,9 SK i 2002 og til 1,8 SK i 2003.

(6) De mængder, der skal opkøbes for at afvikle den nuværende produktion som følge af det faldende forbrug, vil kunne føre til en overskridelse af det loft, der er fastsat i artikel 47, stk. 2, i forordning (EF) nr. 1254/1999. For at undgå at anvendelsen af loftet medfører, at det "sikkerhedsnet", der er fastsat i forordningens artikel 47, stk. 5, anvendes, bør loftet sættes højere i 2001.

(7) Formålet med de i denne forordning fastsatte foranstaltninger er at afhjælpe den nuværende markedssituation. Afhængigt af hvordan situationen udvikler sig, kan det blive nødvendigt at vedtage nye foranstaltninger -

UDSTEDT FØLGENDE FORORDNING:

Artikel 1

Forordning (EF) nr. 1254/1999 ændres således:

1) Følgende afsnit tilføjes i artikel 4, stk. 2: "I 2001 kan den anden udbetaling, der er omhandlet i litra b), andet led, dog også finde sted for dyr, for hvilke der er foretaget en første udbetaling i henhold til litra a)."

2) Følgende afsnit tilføjes i artikel 4, stk. 4: "I 2002 og 2003 gælder dog følgende regionale lofter:

>TABELPOSITION>

De nuværende fodnoter i bilag I vil fortsat være gældende i denne periode. Dog fastsættes maksimumsloftet for Det Forenede Kongerige i denne periode i den sidste fodnote til 1461978."

3) Artikel 4, stk. 5, første led, affattes således: "- på grundlag af objektive kriterier, der indgår i en politisk plan til udvikling af landdistrikterne, og kun på den betingelse, at der tages hensyn til både miljøet og beskæftigelsen, ændre eller ophæve loftet på 90 dyr pr. bedrift og aldersgruppe, og"

4) Følgende punktum tilføjes i artikel 4, stk. 7, litra b): "Dog fastsættes præmiebeløbet for de dyr, der er omhandlet i stk. 2, andet afsnit, til 98 EUR."

5) I artikel 6, stk. 2, første afsnit, ændres "80 %" og "20 %" til henholdsvis "60 %" og "40 %".

6) Følgende indsættes som andet, tredje og fjerde afsnit i artikel 6, stk. 2: "I 2002 og 2003 skal der dog holdes et antal kvier, som svarer til mindst 15 % af det samlede antal dyr, der er ansøgt om præmie for.

I Det Forenede Kongerige finder kravet om, at der skal holdes et mindste antal kvier, ikke anvendelse i 2002, og det begrænses til 5 % i 2003.

En producent, der søger om færre end 14 ammekopræmier, er ikke omfattet af betingelsen om et mindste antal kvier."

7) I artikel 9, stk. 3, indsættes følgende afsnit: "I 2002 og 2003 vil rettigheder, der er tilbageført til den nationale reserve i medfør af stk. 4, andet led, dog ikke blive omfordelt inden den 31. december 2003. For Det Forenede Kongerige finder denne bestemmelse kun anvendelse i 2003."

8) Følgende indsættes som tredje, fjerde og femte afsnit i artikel 10, stk. 1: "Et sådant separat nationalt loft skal dog i 2002 og 2003 være på mindst 10 % og højst 40 % af det nationale loft i den pågældende medlemsstat som fastsat i bilag II til denne forordning.

Såfremt medlemsstaterne beslutter at gøre brug af den i første afsnit omhandlede mulighed i 2002 og 2003, skal ammekopræmien gives til enhver producent, der holder et antal kvier svarende til mindst 5 % og højst 20 % af det samlede antal dyr, der er ansøgt om ammekopræmie for.

En producent, der søger om færre end 14 ammekopræmier, er ikke omfattet af betingelsen om et mindste antal kvier."

9) Artikel 12, stk. 1, første punktum, erstattes af følgende: "Det samlede antal dyr, for hvilke der kan ydes særlig præmie og ammekopræmie, er begrænset af anvendelsen af en belægningsgrad på bedriften på to storkreaturer (SK) pr. ha og pr. kalenderår. Belægningsgraden nedsættes til 1,9 SK fra den 1. januar 2002 og til 1,8 SK fra den 1. januar 2003."

10) Artikel 47, stk. 2, andet afsnit, affattes således: "Sådanne opkøb må ikke overstige 350000 tons om året for Fællesskabet som helhed. Dog fastsættes den øvre grænse for opkøbene for 2001 til 500000 tons."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2002. Artikel 1, stk. 1, 4 og 10, anvendes dog fra datoen for forordningens ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 2001.

På Rådets vegne

A. Neyts-Uyttebroeck

Formand

(1) Forslag af 6.2.2001 (endnu ikke offentliggjort i EFT).

(2) Udtalelse af 16.5.2001 (endnu ikke offentliggjort i EFT).

(3) Udtalelse af 25.4.2001 (endnu ikke offentliggjort i EFT).

(4) EFT L 160 af 26.6.1999, s. 21.